**План-канспект урока біялогіі ў 6 класе**

**Тэма “Царствы жывых арганізмаў”**

**Тып урока:** камбінаваны

**Асноўныя пытанні для вывучэння:** разнастайнасць жывых арганізмаў. Паняцце пра царствы жывых арганізмаў. Бактэрыі. Пратысты. Грыбы. Расліны. Жывёлы

**Мэты вывучэння тэмы ўрока**: фарміраванне ўяўлення пра царствы жывой прыроды, разнастайнасць жывых арганізмаў, аўтатрофныя і гетэратрофныя арганізмы; садзейнічаць развіццю навыкаў работы з тэкстам падручніка, апорнымі схемамі, малюнкамі; выхаванне беражлівых адносін да прыроды, умення слухаць настаўніка і сваіх аднакласнікаў; развіццё слоўна-лагічнага мыслення, здольнасць параўновываць і аналізаваць

**Характэрыстыка асноўных відаў і спосабаў дзейнасці:** удзел у гутарцы па праблемных пытаннях; групавая работа з інструктыўнымі карткамі; запаўненне табліцы “Царствы жывых арганізмаў”

**Плануемыя вынікі навучання:**

*прадметныя:* ведаць царствы жывых арганізмаў - Бактэрыі. Пратысты. Грыбы. Расліны. Жывёлы; вылучаць асаблівасці царстваў жывых арганізмаў; умець адносіць арганізм да пэўнага царства;

*метапрадметныя:* умець арганізоўваць сваю дзейнасць на ўроку, развіваць навыкі самаацэнкі і ўзаемаацэнкі, вызначаць паслядоўнасць дзеянняў для атрымання канчатковага выніку;

*асобасныя:* усведамляць жывыя арганізмы як неад’емную частку прыроды, іх значэнне ў жыцці чалавека.

*Вучэбна-метадычнае забеспячэнне:* падручнік, рабочы сшытак, табліца “Царствы жывых арганізмаў”, прэзентацыя “Царствы жывых арганізмаў”, мульціборд “Гарызонт”, заданне на LearningApps.org

**Ход урока**

1. **Арганізацыйны момант**

Настаўнік вітае навучэнцаў, прапануе праверыць гатоўнасць да ўрока, для канцэнтрацыі іх увагі кажа: “Сядайце, дзяўчынкі, сядайце хлопчыкі”. Калі навучэнцы былі няўважлівыя і памыліліся, настаўнік кажа словы зноў, але ў іншай паслядоўнасці.

* Спадзяюся, што ўсе вы здаровыя, у прыпаднятым настроі!

Настаўнік адзначае навучэнцаў, якія адсутнічаюць.

1. **Праверка хатняга задання**

Гутарка з класам:

1. Дзяленне клетак – гэта …

2. Размнажэнне клетак – гэта …

3. Дзяленне якога арганоіда клеткі папярэднічае дзяленню клеткі?

4. У якіх структурах захоўваецца спадчынная інфармацыя?

5. Даччыныя храмасомы – гэта храмасомы…

6. З дапамогай якой структуры даччыныя клеткі раздзяляюцца на дзве?

7. Чаму даччыныя клеткі становяцца капіямі мацярынскай клеткі?

8. Што адбываецца з клеткай пасля дзялення?

9. Якім чынам адбываецца рост арганізма?

10. Як па вашаму звязаны рост і размнажэнне?

11. Колькі клетак можна атрымаць пры дзяленні адной клеткі?

12. Што здарыцца ў свеце, калі знікне працэс размнажэння?

**3. Актуалізацыя ведаў і сумеснае мэтапалаганне.**

Актуалізацыя апорных ведаў для пастаноўкі мэтаў і задач урока.

Перад тым як мы вызначым тэму ўрока, я б хацела, каб вы паглядзелі, што ляжыць у вас на партах. Вы бачыце часткі слоў, дзякуючы якім мы зможам вызначыць тэму ўрока, складзіце тэму ўрока. Што атрымалася? Малайцы! Такім чынам, тэма сённяшняга ўрока «Царствы жывых арганізмаў». Настаўнік запісывае тэму на дошцы.

- Цяпер давайце паспрабуем паставіць мэту нашага ўрока. Хто-небудзь хоча мне дапамагчы? Такім чынам, мэта ўрока « высветліць, што такое царства жывых арганізмаў, умець класіфікаваць і вылучаць галоўныя паняцці».

- Успомнім прыметы жывога, якімі характарызуецца кожны жывы арганізм на Зямлі.

1. **Вывучэнне новага матэрыялу**

Усе жывыя арганізмы можна падзяліць на пяць вялікіх груп, звычайна іх называюць царствамі: жывёлы, расліны, грыбы, бактэрыі і пратысты. Далей настаўнік дэманструе ў класе прадстаўнікоў царстваў на прэзентацыі.

 Яны характарызуюцца агульнымі ўласцівасцямі: харчуюцца, дыхаюць, растуць, развіваюцца, размнажаюцца, вылучаюць непатрэбныя рэчывы, паміраюць. Аднак, па многіх прыкметах жывыя арганізмы адрозніваюцца.

 - Чым жа адрозніваюцца адзін ад аднаго гэтыя пяць груп жывых арганізмаў? А для таго, каб гэта даведацца мы звернемся да нашага падручніка. Праца з табліцай у падручніку старонка 37 малюнак 23. Настаўнік дае характарыстыку царствам жывой прыроды. Вучні знаходзяць і зачытываюць асноўныя прыметы царстваў. Паступова замалёвываюць схему “Царствы жывых арганізмаў” у рабочыя сшыткі, запісываючы прадстаўнікоў.

**5. Фізкультхвілінка**

**6. Замацаванне новага матэрыялу**

Кампетэнтнасна-арыентаванае заданне

Прадстаўнікі кожнага класа даслалі нам паведамленні на электронную пошту. Ваша задача – вызначыць па апісанні, пра якое царства ідзе гаворка ў пісьме.

Паведамленне № 1:

“Нас можна сустрэць ў прэсных і саленых вадаемах, глебе, на кары дрэў, на дахах дамоў. Сярод нас сустракаюцца як аднаклетачныя, так і мнагаклетачныя арганізмы. (Царства Пратысты).

Паведамленне № 2:

“Наша царства самае разнастайнае і вялікае. Сярод нас есць як беспазваночныя – чарвякі, малюскі, членістаногія, так і пазваночныя – рыбы, земнаводныя, паўзуны, птушкі і млекакормячыя. Мы – шматклетачныя арганізмы. (Царства Жывелы)

Паведамленне № 3:

“Наш арганізм складаецца звычайна толькі з адной клеткі, у якой адсутнічае ядро. Памеры нашы вельмі малыя, убачыць нас можна толькі ў мікраскоп, але мы жывем паўсюль – у паветры, у вадзе, у глебе, і нават у целе другіх арганізмаў. Мы самымі першымі з’явіліся на Зямлі. (Царства Бактэрыі)

Паведамленне № 4:

Мы – шматклетачныя арганізмы. Нас можна сустрэць не толькі ў лесе, але і дома. Нас выкарыстоўваюцьдля прыгатавання хлеба, у вытворчасці лекаў, мы можам быць ядавітымі і ядомымі. (Царства Грыбы)

Паведамленне № 5:

Мы падзяляемся на буйныя групы – водарасці, імхі, папараці, хвойныя, кветкавыя. Мы адрозніваемся ад іншых царстваў тым, што самі ўтвараем пажыўныя рэчывы з вуглякіслага газу і вады з дапамогай хларафілу і сонечнага свету. (Царства Расліны)

Размяркуйце жывыя арганізмы па царствах. (заданне на мульціборде LearningApps.org)

**7. Рэфлексія**

Прыём «Мішэнь»

Настаўнік: прапаную паглядзець свае мэты і ацаніць узровень іх дасягнення. Пастаў кропку на адным з колаў, якія адпавядаюць вашай самаацэнцы.

**8. Дамашняе заданне**

 Падводзячы выніки ўрока, настаўнік звяртае ўвагу навучэнцаў на памылкі ў адказах.

- А цяпер адкрываем свае дзённікі і запісваем дамашняе заданне: §6, адказаць на пытанні на старонцы 39.

- Тым хто жадае атрымаць ацэнку вышэй - 9 або 10, прапаную падрыхтаваць вуснае паведамленне пра самага малога і самага вялікага прадстаўніка выбранага вамі царства.

Выстаўленне адзнак.